## Zaključak o ispravci greške u rješenju Agencije za zaštitu tržišnog natjecanja, klasa: UP-I 430-01/2007-02/40 od 12. lipnja 2008.

### NN 74/2008 (27.6.2008.), Zaključak o ispravci greške u rješenju Agencije za zaštitu tržišnog natjecanja, klasa: UP-I 430-01/2007-02/40 od 12. lipnja 2008.

# AGENCIJA ZA ZAŠTITU TRŽIŠNOG NATJECANJA

**2470**

Agencija za zaštitu tržišnog natjecanja na temelju članka 7. Zakona o državnim
potporama (»Narodne novine«, broj 140/05) i članka 219. stavka 1. i 2. Zakona o
općem upravnom postupku (»Narodne novine«, broj 53/91 i 103/96), radi
ispravljanja greške u rješenju, na zahtjev Ministarstva financija Republike
Hrvatske, sa sjedištem u Zagrebu, Katančićeva 5, na temelju odluke Vijeća za
zaštitu tržišnog natjecanja, sa 107. sjednice, održane 12. lipnja 2008., donosi

## ZAKLJUČAK

I. U rješenju Agencije za zaštitu tržišnog natjecanja, klasa: UP/I
430-01/2007-02/40, urbroj: 580-03-07-43-11, od 12. ožujka 2008., ispravlja se
sljedeća pogreška:
U točki 8.1. obrazloženja predmetnog rješenja, umjesto:
»Prilikom odlučivanja o državnoj potpori sadržanoj u otpisu potraživanja, Vijeće
je uzelo u obzir očitovanje Ministarstva financija, klasa: 432-01707-01/46,
urbroj: 413-12/08-5, od 7. siječnja 2008., u kojem je navedeno da će rečeni
iznos biti otpisan, pod uvjetom da Agencija ocijeni da je Program
restrukturiranja izrađen sukladno Smjernicama i da jamči dugoročnu održivost
poduzetnika.«
mora stajati:
»Prilikom odlučivanja o državnoj potpori sadržanoj u otpisu potraživanja, Vijeće
je uzelo u obzir očitovanje Ministarstva financija, klasa: 432-01707-01/46,
urbroj: 413-12/08-5, od 7. siječnja 2008., u kojem je navedeno da će
Ministarstvo financija razmotriti dodjelu predmetne državne potpore, pod uvjetom
da Agencija ocijeni da je Program restrukturiranja izrađen sukladno Smjernicama
i da jamči dugoročnu održivost poduzetnika.«
II. Ispravak iz točke I. upisat će se u izvorniku rješenja u obliku bilješke.
III. Ovaj zaključak bit će objavljen u »Narodnim novinama«.

```
Obrazloženje
```

Rješenjem Agencije za zaštitu tržišnog natjecanja, klasa: UP/I
430-01/2007-02/40, urbroj: 580-03-07-43-11, od 12. ožujka 2008. (dalje: rješenje
Agencije), odobrena je državna potpora za restrukturiranje poduzetnika Razvitak
d.o.o., sa sjedištem u Iloku, Štefanikova 8 (dalje: Razvitak d.o.o.), sadržane u
zahtjevu Ministarstva gospodarstva, rada i poduzetništva (dalje: Ministarstvo),
u ukupnom iznosu od 15.895.904,00 kuna.
Također, u sklopu rješenja Agencije, naknadno su odobrene sljedeće državne
potpore za restrukturiranje sadržane u: Ugovoru o kreditu pod povoljnijim
uvjetima od tržišnih, sklopljenim između Slavonske banke d.d., sa sjedištem u
Osijeku, Kapucinska 29, i poduzetnika Razvitak d.d., od 29. siječnja 2008., u
iznosu od 6.021.888,12 kuna, a čija sredstva je Slavonskoj banci d.d. Osijek
doznačila Hrvat­ska banka za obnovu i razvitak, sa sjedištem u Zagrebu, Trg J.
J. Strossmayera 9; te u Ugovoru o pretvaranju potraživanja Hrvatskog fonda za
privatizaciju u temeljni kapital poduzetnika Razvitak d.d., od 30. rujna 2005.,
u iznosu od 1.114.956,43 kuna.
Međutim, dana 9. lipnja 2008., Agencija za zaštitu tržišnog natjecanja (dalje:
Agencija), zaprimila je od Ministarstva financija, zahtjev klasa:
432-01/07-01/46, urbroj: 513-12/08-8, od 30. svibnja 2008., u kojem je navedeno,
da je u rješenju Agencije došlo do pogrešne interpretacije očitovanja
Ministarstva financija, budući da je u rečenom rješenju navedeno kako će
Ministarstvo otpisati predmetni dug, samo ukoliko Agencija ocijeni da je Program
restrukturiranja poduzetnika Razvitak d.o.o. dugoročno održiv i sukladan
pravilima o državnim potporama za restrukturiranje.
Naime, tijekom postupka ocjenjivanja Programa restrukturiranja poduzetnika
Razvitak d.o.o., Ministarstvo financija se je, na zahtjev Ministarstva
gospodarstva, rada i poduzetništva, sa sjedištem u Zagrebu, Ulica grada Vukovara
78, očitovalo u dopisu od 7. siječnja 2008., klasa: 432-01/07-01/46, urbroj:
513-12/08-5. U očitovanju je, između ostalog, navedeno da će Ministarstvo
financija razmotriti mogućnost dodjele državne potpore za restrukturiranje
poduzetniku Razvitak d.o.o., pod uvjetom da Agencija ocijeni da je Program
restrukturiranja izrađen sukladno Smjernicama i da jamči dugoročnu održivost
poduzetnika.«
Slijedom navedenog, a budući je riječ o krivoj interpretaciji očitovanja
Ministarstva financija u citiranom tekstu obrazloženja predmetnog rješenja,
Vijeće za zaštitu tržišnog natjecanja je, na 107. sjednici, održanoj 12. lipnja
2008, primjenom članka 7. Zakona o državnim potporama (»Narodne novine«, broj
140/05) i članka 219. stavka 1. i 2. Zakona o općem upravnom postupku (»Narodne
novine«, broj 53/91 i 103/96), donijelo odluku o ispravljanju navedene greške u
rješenju, klasa: UP/I 430-01/2007-02/40, urbroj: 580-03-07-43-11, od 12. ožujka
2008.
Stoga je Agencija je na temelju odluke Vijeća, odlučila kao u točki I. izreke
ovog zaključka.
Člankom 219. stavkom 2. Zakona o općem upravnom postupku propisano je da se
bilješka o ispravku rješenja upisuje u izvornik rješenja.
Kako je Agencija predmetni zaključak donijela poradi ispravka greške u
predmetnom rješenju, Agencija je, temeljem Odluke Vijeća, odlučila kao u točki
II. izreke ovog rješenja.
Budući je rješenje Agencije, klasa: UP/I 430-01/2007-02/40, urbroj:
580-03-07-43-11, od 12. ožujka 2008., u smislu odredbe članka 18. ZDP-a,
objavljeno u »Narodnim novinama«, stoga će se i zaključak o ispravci greške iz
predmetnog rješenja objaviti u »Narodnim novinama«.
Slijednom navedenog Agencija je, na temelju odluke Vijeća, odlučila kao u točki
III. izreke ovog zaključka.

UPUTA O PRAVNOM LIJEKU

Protiv ovog zaključka žalba nije dopuštena, ali nezadovoljna stranka može
pokrenuti upravni spor pred Upravnim sudom Republike Hrvatske u roku od trideset
(30) dana od dana dostave ovog zaključka.

Klasa: UP/I-430-01/2007-02/40
Urbroj: 580-03-08-43-16
Zagreb, 12. lipnja 2008.

Predsjednica Vijeća
za zaštitu tržišnog natjecanja
**Olgica Spevec**, v. r.

Ostalo, NN 74/2008-2470
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)